กรุงศรีฯขึ้นแท่นผู้นำให้กู้บ้าน
กรุงศรีฯ ปล่อยกู้บ้านโตพรวด 156% คาดปีนี้ยอดคงค้างเฉียด 2 แสนล้าน ขึ้นชั้นท็อปแบงก์
24 พ.ค. 2559

กรุงศรีฯ ปล่อยกู้บ้านโตพรวด 156% คาดปีนี้ยอดคงค้างเฉียด 2 แสนล้าน ขึ้นชั้นท็อปแบงก์
นายณัฐพล ลือพร้อมชัย ผู้ช่วยกรรมการผู้จัดการใหญ่ สายงานสินเชื่อเพื่อที่อยู่อาศัย ธนาคารกรุงศรีอยุธยา เปิดเผยว่า ช่วง 4 เดือนแรกของปีนี้ ธนาคารปล่อยสินเชื่อบ้านได้ 2.5 หมื่นล้านบาท เติบโต 156% เทียบกับช่วงเดียวกันปีก่อนที่ปล่อยไป 9,800 ล้านบาท เนื่องจากไตรมาสแรกปีก่อนธนาคารชะลอสินเชื่อบ้านเพื่อปรับระบบและกลับมาเติบโตต่อเนื่องตั้งแต่ไตรมาส 2 ปี 2558 เป็นต้นมา
ทั้งนี้ คาดว่าปีนี้สินเชื่อบ้านปล่อยใหม่จะอยู่ที่ 6 หมื่นล้านบาท เติบโต 20% สูงกว่าทั้งระบบที่คาดว่าจะโต 1-5% เท่านั้น ส่งผลให้ยอดคงค้างสินเชื่อบ้านสิ้นปีนี้เป็น 1.95 แสนล้านบาท เพิ่มจาก 1.6 แสนล้านบาท เลื่อนขึ้นเทียบเท่า 4 ธนาคารใหญ่ ที่มีขนาดพอร์ต 2 แสนล้านบาทขึ้นไป ส่วนหนี้ที่ไม่ก่อให้เกิดรายได้ (เอ็นพีแอล) จะควบคุมให้อยู่ที่ 2.6% เท่ากับสิ้นปีที่แล้ว
“ขณะนี้สินเชื่อบ้านเราเร็วกว่ากำหนดถึง 18 เดือน ทะลุเป้าแผน 3 ปี และดันขนาดพอร์ตสินเชื่อบ้านขึ้นท็อปเทียร์สำเร็จ ตามเป้าของบีทีเอ็มยูที่ต้องการเป็นผู้นำสินเชื่อรายย่อยเหมือนที่ญี่ปุ่น สอดคล้องกับขนาดสินทรัพย์ของกรุงศรีฯ ที่เป็นธนาคารขนาดใหญ่ ไม่ใช่ธนาคารขนาดกลางแล้ว” นายณัฐพล กล่าว
สำหรับกลยุทธ์การเติบโตมาจากการรุกเป็นพันธมิตรกับผู้ประกอบการอสังหาริมทรัพย์ 10 อันดับต้นในตลาดหลักทรัพย์ ซึ่งมีส่วนแบ่งตลาด 38% และเตรียมขยายไปต่างจังหวัด เน้นผู้ประกอบการ 3 อันดับต้นของจังหวัดนั้น รวมทั้งกลยุทธ์อัตราดอกเบี้ยพิเศษสำหรับโครงการที่มีความร่วมมือ ซึ่งมีผลกับการตัดสินใจของลูกค้า
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย กล่าวว่า ธนาคารออกโปรแกรมสินเชื่อ “โฮมโลนฟอร์ยู” สำหรับซื้อบ้านใหม่และบ้านมือสองดอกเบี้ยเฉลี่ย 3 ปีแรก 3.9% และดอกเบี้ยที่แท้จริงตลอดอายุสัญญา (EIR) คำนวณจากเวลา 30 ปี อยู่ที่ 5.43% กรณีทำประกันชีวิตสินเชื่อบ้านและเฉลี่ย 3 ปีแรก 4.5% ดอกเบี้ย EIR อยู่ที่ 5.58% กรณีไม่ทำประกันชีวิตและขอสินเชื่อภายในวันที่ 31 ก.ค. นี้
นอกจากนี้ ยังมีสินเชื่อรีไฟแนนซ์บ้านดอกเบี้ยเฉลี่ย 3 ปีแรก 3.90% ดอกเบี้ย EIR อยู่ที่ 5.7% หากทำประกันชีวิตสินเชื่อบ้าน ส่วนกรณีไม่ทำประกันชีวิตจะได้ดอกเบี้ยเฉลี่ย 3 ปีแรก 4.25% ดอกเบี้ย EIR อยู่ที่ 5.74% โดยขอสินเชื่อภายในวันที่ 31 ก.ค.นี้ ได้รับยกเว้นค่าประเมิน จดจำนอง ค่าอากรแสตมป์สูงสุด 1.15 แสนบาท ตั้งเป้าปล่อยกู้ 500 ล้านบาท